ΠΡΟΣΛΗΨΗ ΕΡΓΟΔΟΤΟΥΜΕΝΩΝ ΟΡΙΣΜΕΝΟΥ ΧΡΟΝΟΥ

ΓΙΑ ΤΙΣ ΑΝΑΓΚΕΣ ΤΟΥ ΓΕΝΙΚΟΥ ΛΟΓΙΣΤΗΡΙΟΥ ΤΗΣ ΔΗΜΟΚΡΑΤΙΑΣ

ΘΕΣΕΙΣ ΛΟΓΙΣΤΩΝ (Κλ. Α9, Α11 και Α12)

Το Γενικό Λογιστήριο της Δημοκρατίας ανακοινώνει ότι, σύμφωνα με τις πρόνοιες της παραγράφου (δ) του εδαφίου (2) του άρθρου 4 του περί της Ρύθμισης της Απασχόλησης Εργοδοτουμένων Αορίστου και Εργοδοτουμένων Ορισμένου Χρόνου στη Δημόσια Υπηρεσία Νόμο του 2016 (Ν. 70(Ι)/2016 – εφεξής ο Νόμος), γίνονται δεκτές αιτήσεις για απασχόληση μέχρι είκοσι δύο (22) εργοδοτουμένων ορισμένου χρόνου για τη στελέχωση των Διευθύνσεων Επαληθεύσεων και Πιστοποίησης και Δημοσίων Συμβάσεων του Γενικού Λογιστηρίου της Δημοκρατίας, καθώς και της Μονάδας Ευρωπαϊκών Ταμείων του Υπουργείου Εσωτερικών, για σκοπούς χρηματοοικονομικής διαχείρισης και ελέγχου των Συγχρηματο-δοτούμενων Προγραμμάτων ευθύνης τους.

2. Καθήκοντα Λογιστών:

Τα καθήκοντα που θα εκτελούν οι λογιστές θα αφορούν στη χρηματοοικονομική διαχείριση και έλεγχο συγχρηματο-δοτούμενων έργων και σχεδίων και θα περιλαμβάνουν μεταξύ άλλων διαχειριστικές επαληθεύσεις έργων δημοσίων συμβάσεων και σχεδίων χορηγιών, (περιλαμβανομένων επαληθεύσεων συμβατότητας με την περί δημοσίων συμβάσεων νομοθεσία), ανάπτυξη και εφαρμογή μεθοδολογιών και εργαλείων απλουστευμένου κόστους, συμβολή στην κατάρτιση αιτήσεων πληρωμής και λογαριασμών προς την Ευρωπαϊκή Επιτροπή και εντοπισμό και υποβολή παρατυπιών προς ενημέρωση της Ευρωπαϊκής Επιτροπής. Στα πλαίσια εκτέλεσης των καθηκόντων απαιτούνται τα ακόλουθα:

* Επαλήθευση ότι τα συγχρηματοδοτούμενα προϊόντα και υπηρεσίες έχουν παραδοθεί, ότι τα έργα είναι σύμφωνα με το εφαρμοστέο δίκαιο, το πρόγραμμα και τους όρους για τη στήριξη τους.
* Διενέργεια αξιολόγησης κινδύνων και εφαρμογή κατάλληλης διαδικασίας διαχείρισης κινδύνων και αποτελεσματικών και αναλογικών μέτρων καταπολέμησης της απάτης λαμβανομένων υπόψη των εντοπισθέντων κινδύνων.
* Πρόληψη, εντοπισμός και διόρθωση παρατυπιών, και επιβεβαίωση ότι οι δαπάνες που εγγράφονται στους λογαριασμούς είναι νόμιμες και κανονικές.
* Παροχή καθοδήγησης στους Δικαιούχους Έργων Δημοσίων Συμβάσεων και στους Φορείς Διαχείρισης Σχεδίων Χορηγιών σχετικά με τη θέσπιση εσωτερικών συστημάτων διαχείρισης των έργων / Σχεδίων για να ανταποκριθούν στις απαιτήσεις της Ένωσης, και την κατάρτιση των αιτήσεων επιστροφής δαπανών.
* Συμμόρφωση με τους Εθνικούς και Κοινοτικούς Κανονισμούς εφαρμογής των Ταμείων και ιδιαίτερα τους Κανόνες Επιλεξιμότητας και συμβατότητας με την περί δημοσίων συμβάσεων νομοθεσία.
* Συνεισφορά στη θέσπιση και εφαρμογή διαδικασιών και κατευθυντήριων γραμμών/οδηγιών/εγκυκλίων σε σχέση με το πλαίσιο των επαληθεύσεων, τη διαδρομή ελέγχου, τη συμβατότητα με την περί δημοσίων συμβάσεων νομοθεσία και μηχανισμών για την αποφυγή της πιθανότητας διπλής χρηματοδότησης των δαπανών και σύγκρουσης συμφερόντων.
* Συντονισμός και παροχή εκπαίδευσης, καθοδήγησης και τεχνικής υποστήριξης στους υπόλοιπους εμπλεκόμενους φορείς διαχείρισης των προγραμμάτων σε θέματα επαληθεύσεων και συμβατότητας.
* Διασφάλιση ότι οι Φορείς Διαχείρισης των Σχεδίων διενεργούν τις επαληθεύσεις σύμφωνα με το πλαίσιο καθορίζεται στα εκάστοτε Σχέδια Χορηγιών, και τις κατευθυντήριες γραμμές της Ευρωπαϊκής Επιτροπής και να ελέγχει την ποιότητα των επαληθεύσεων που διενεργούνται.
* Συνεισφορά στην κατάρτιση Ετήσιων Συνόψεων Λογιστικών και Λοιπών Ελέγχων στη βάση των εκτελεστικών κανονισμών της Ευρωπαϊκής Επιτροπής
* Ηλεκτρονική καταγραφή των αποτελεσμάτων επαλήθευσης στα πληροφοριακά συστήματα των Προγραμμάτων και της Ευρωπαϊκής Επιτροπής.
* Συγκέντρωση των αποτελεσμάτων της εκτέλεσης των καθηκόντων επαληθεύσεων και ελέγχου από τους αρμόδιους ελεγκτικούς φορείς σύμφωνα με την εθνική και ενωσιακή νομοθεσία, καθώς και όλων των περιπτώσεων σοβαρών παρατυπιών, συμπεριλαμβανομένων και των περιπτώσεων ή υπονοιών απάτης, διαφθοράς και σύγκρουσης συμφερόντων και των ενεργειών αντιμετώπισής τους.
* Διαχείριση και επεξεργασία όλων των πληροφοριών των πραγματικών δικαιούχων που απαιτούνται για τον οριζόντιο έλεγχο για τη διασφάλιση της αποφυγής της διπλής χρηματοδότησης, της σύγκρουσης συμφερόντων και της σώρευσης της ενίσχυσης.
* Συντονισμός, εποπτεία, καθοδήγηση, έλεγχος και εκπαίδευση κατώτερου προσωπικού.

3. Απαραίτητα Προσόντα Λογιστών:

1. Λογιστές, μέλη των πιο κάτω σωμάτων:
* Σύνδεσμος Εγκεκριμένων Λογιστών Κύπρου (ΣΕΛΚ)
* Institute of Chartered Accountants in England and Wales (ICAEW)
* Institute of Chartered Accountants of Scotland (ICAS)
* Association of Chartered Certified Accountants (ACCA)
1. Αποδεδειγμένη κατοχή πολύ καλής γνώσης της Ελληνικής και της Αγγλικής ή της Γαλλικής ή της Γερμανικής γλώσσας. Το επίπεδο γνώσης των πιο πάνω γλωσσών τεκμηριώνεται σύμφωνα με τον κατάλογο αποδεκτών τεκμηρίων στις αντίστοιχες θέσεις του δημόσιου τομέα όπως αυτά ορίζονται από την Επιτροπή Δημόσιας Υπηρεσίας.
2. Ακεραιότητα χαρακτήρα, οργανωτική και διοικητική ικανότητα, υπευθυνότητα, πρωτοβουλία και ευθυκρισία.

4. Κριτήρια Επιλογής Λογιστών:

|  |  |
| --- | --- |
| ΚΡΙΤΗΡΙΑ ΚΑΙ ΒΑΘΜΟΛΟΓΙΑ | ΜΕΓΙΣΤΗ ΒΑΘΜΟΛΟΓΙΑ ΚΡΙΤΗΡΙΟΥ |
| 1 | Ακαδημαϊκά Προσόντα: Πανεπιστημιακό Δίπλωμα ή Τίτλος (10) Μεταπτυχιακό Δίπλωμα ή Τίτλος (2) | 12 |
| 2 | Αποδεδειγμένη επαγγελματική εμπειρία στον υποχρεωτικό έλεγχο οικονομικών καταστάσεων σε νόμιμο ελεγκτή ή νόμιμο ελεγκτικό γραφείο μετά την απόκτηση του επαγγελματικού προσόντος Θα δοθούν μέχρι 10 βαθμοί ανάλογα με την περίοδο εμπειρίας - ΜΕΓΙΣΤΟ 2 ΧΡΟΝΙΑ. | 10 |
| 3 | Αποδεδειγμένη εμπειρία στον έλεγχο ή επαλήθευση συγχρηματοδοτούμενων προγραμμάτων Θα δοθούν μέχρι 16 βαθμοί ανάλογα με την περίοδο εμπειρίας - ΜΕΓΙΣΤΟ 3 ΧΡΟΝΙΑ. | 16 |
| 4 | Κατάκτηση 1ου Παγκύπριου βραβείου σε οποιοδήποτε επίπεδο εξετάσεων για απόκτηση επαγγελματικού λογιστικού προσόντος (π.χ. ICAEW/ACCA) | 2 |
|  | ΣΥΝΟΛΟ | 40 |

Σε περίπτωση ισοψηφίας θα γίνεται κατάταξη βάσει του συνολικού βαθμού απολυτηρίου μέσης εκπαίδευσης και σε περίπτωση που εξακολουθεί να υφίσταται ισοψηφία, θα γίνει κλήρωση για επιλογή των υποψηφίων. Σε περίπτωση όπου, δεν είναι δυνατή η κατάταξη με βάση τον βαθμό απολυτηρίου μέσης εκπαίδευσης για την κατάταξη των υποψηφίων, θα γίνει απευθείας κλήρωση για την επιλογή των υποψηφίων.

5. Σημειώσεις:

Οι θέσεις αφορούν:

1. Μέχρι 22 (είκοσι δύο) Λογιστές – για τοποθέτηση στη Διεύθυνση Επαληθεύσεων και Πιστοποίησης του Γενικού Λογιστηρίου, στη Διεύθυνση Δημοσίων Συμβάσεων του Γενικού Λογιστηρίου και στη Μονάδα Ευρωπαϊκών Ταμείων του Υπουργείου Εσωτερικών.
2. Με βάση τον υπό αναφορά Νόμο, τα άτομα που προσλαμβάνονται για έργα τακτής προθεσμίας δε θα μετατρέπονται σε εργοδοτούμενους αορίστου χρόνου. Σημειώνεται επίσης ότι σε περίπτωση που τα Προγράμματα ολοκληρωθούν πριν τη λήξη της σύμβασης ή/και κατά την ετήσια αξιολόγηση του ο εργοδοτούμενος κριθεί ανεπαρκής, τότε τυχγάνουν εφαρμογής οι διατάξεις του περί Τερματισμού Απασχολήσεως Νόμου του 1967 έως 2003.
3. Κάθε εργοδοτούμενος ορισμένου χρόνου οφείλει να συμμορφώνεται προς τις υποχρεώσεις που απορρέουν από την εκάστοτε σε ισχύ οικεία νομοθεσία και τις σύμφωνες προς αυτή διοικητικές οδηγίες και εγκύκλιες διαταγές σε σχέση με τα καθήκοντα και τις υποχρεώσεις που ισχύουν αντιστοίχως για τους δημόσιους υπαλλήλους.
4. Το μισθολογικό κόστος θα συγχρηματοδοτηθεί από τα Ταμεία Πολιτικής Συνοχής, το Ευρωπαϊκό Ταμείο Θάλασσας, Αλιείας και Υδατοκαλλιέργειας, το Ταμείο Ανάκαμψης και Ανθεκτικότητας, τα Ταμεία Εσωτερικών Υποθέσεων, τους Χρηματοδοτικού Μηχανισμούς ΕΟΧ-Νορβηγίας και τον Μηχανισμό Ελβετικής Συνεισφοράς αναλόγως της εργασίας που θα εκτελείται για τα επί μέρους Προγράμματα.
5. Οι εργοδοτούμενοι που είναι και κάτοχοι πανεπιστημιακού διπλώματος ή τίτλου ή ισότιμου προσόντος, θα τοποθετούνται στην αρχική βαθμίδα της κλίμακας Α11. Της ίδιας μεταχείρισης θα τυγχάνουν και υπάλληλοι που αποκτούν πανεπιστημιακό δίπλωμα ή τίτλο ή ισότιμο προσόν μετά το διορισμό τους, η τοποθέτηση τους όμως στην αρχική βαθμίδα της Κλίμακας Α11, θα γίνεται από την ημερομηνία απόκτησης του προσόντος.
6. Μισθολογικές κλίμακες

Ετήσιος Βασικός Μισθός - Συνδυασμένες Κλίμακες Α9, Α11, Α12 – μειωμένες κατά 10%. Καταβάλλεται πρόσθετα 13ος μισθός ο οποίος θα είναι επίσης μειωμένος κατά 10%.

Α9: €30.413, €31.880, €33.347, €34.814, €36.281, €37.748, €39.215, €40.682, €42.149

Α11: €40.525, €42.164, €43.803, €45.442, €47.081, €48.720, €50.359, €51.998, €53.637

Α12: €44.978, €47.080, €49.182, €51.284, €53.386, €55.488, €57.590, €59.692

Στον πιο πάνω μισθό προστίθενται οι οποιεσδήποτε γενικές αυξήσεις εγκρίνονται με νομοθεσία και τιμαριθμικό επίδομα, σύμφωνα με το ποσοστό που εγκρίνεται από την Κυβέρνηση από καιρό σε καιρό.

Με βάση του άρθρο 10 του Νόμου, εργοδοτούμενος ο οποίος προσλαμβάνεται δυνάμει των διατάξεων του, απασχολείται με μειωμένη κλίμακα εισδοχής για τους πρώτους είκοσι τέσσερις (24) μήνες από την πρόσληψη του, όπως καθορίζεται στον εκάστοτε ετήσιο σε ισχύ περί Προϋπολογισμού Νόμο. Με τη συμπλήρωση είκοσι τεσσάρων (24) μηνών απασχόλησης, ο εργοδοτούμενος τοποθετείται στην αρχική βαθμίδα της μισθοδοτικής κλίμακας της θέσης που αναφέρεται στο οικείο σχέδιο υπηρεσίας ή σε σημείωση που περιλαμβάνεται στον εκάστοτε σε ισχύ ετήσιο περί Προϋπολογισμού Νόμο.

Ενδεικτικός αρχικός ετήσιος μεικτός μισθός στην κλίμακα Α9 €30.408

Ενδεικτικός αρχικός ετήσιος μεικτός μισθός στην κλίμακα A11 €40.521

1. Η διάρκεια εργοδότησης θα είναι μέχρι το κλείσιμο των Προγραμμάτων (31/12/2029) εφόσον κατά την αξιολόγηση τους οι εργοδοτούμενοι ορισμένου χρόνου κριθούν επαρκείς και νοουμένου ότι πληρούνται οι πρόνοιες της παραγράφου (β) του εδαφίου (2) άρθρου 9 του Νόμου Ν. 70(Ι)/2016.
2. Οι εργοδοτούμενοι ορισμένου χρόνου θα έχουν έδρα τη Λευκωσία.
3. Οι αιτητές πρέπει να είναι πολίτες της Κυπριακής Δημοκρατίας ή πολίτες Κράτους Μέλους της Ευρωπαϊκής Ένωσης και να έχουν εκπληρώσει τις στρατιωτικές τους υποχρεώσεις ή να έχουν νόμιμα απαλλαγεί από αυτές.
4. Οι ενδιαφερόμενοι θα πρέπει να συμπληρώσουν αίτηση στο Ειδικό Έντυπο «Αίτηση Απασχόλησης ΛΟΓΙΣΤΗ Ορισμένου Χρόνου στο Γενικό Λογιστήριο της Δημοκρατίας» το οποίο μπορούν να εξασφαλίσουν από την ιστοσελίδα του Γενικού Λογιστηρίου της Δημοκρατίας ([www.treasury.gov.cy](http://www.treasury.gov.cy)), από την ενότητα «Τελευταία Νέα».
5. Το έντυπο πρέπει να συμπληρώνεται και να υπογράφεται κατάλληλα και να περιέχονται σε αυτό με ακρίβεια όλα τα ζητούμενα στοιχεία τα οποία να τεκμηριώνονται με τα αναγκαία πιστοποιητικά ή άλλα τεκμήρια. Σημειώνεται ότι το έντυπο θα πρέπει να σαρώνεται για να φέρει υπογραφή του αιτητή. Τα πρωτότυπα αποδεικτικά στοιχεία θα πρέπει να παρουσιαστούν όταν ζητηθούν για έλεγχο.
6. Οι αιτήσεις θα πρέπει να αποσταλούν, έναντι απόδειξης παραλαβής, μέσω e-mail στην ηλεκτρονική διεύθυνση fixedtermaccountants@treasury.gov.cy όχι αργότερα από τις 11 Μαρτίου 2022. Εκπρόθεσμες αιτήσεις ή αιτήσεις που δεν θα συνοδεύονται από τα απαραίτητα πιστοποιητικά, δεν θα γίνονται αποδεκτές και δεν θα εξετάζονται.
7. Μετά την ολοκλήρωση της αξιολόγησης των αιτήσεων που θα παραληφθούν, θα ετοιμαστεί Πίνακας υποψηφίων κατά σειρά προτεραιότητας, με βάση τα κριτήρια αξιολόγησης όπως αυτά περιγράφονται στην παρούσα προκήρυξη. Ο τελικός Πίνακας υποψηφίων θα δημοσιευτεί στην Επίσημη Εφημερίδα της Δημοκρατίας και θα έχει ισχύ μέχρι τις 31/12/2029. Σε περίπτωση διακοπής του συμβολαίου ενός επιτυχόντα, η θέση συμπληρώνεται από τους επιτυχόντες κατά σειρά κατάταξης στον σχετικό κατάλογο υποψηφίων.